ลักษณะการประกอบธุรกิจ

(1) ความเป็นมา

บริษัท น้ำมันพืชไทย จำกัด (มหาชน) ได้จัดตั้งขึ้นเมื่อวันที่ 28 มีนาคม 2528 โดยตระกูล
“วิทยฐานกรณ์” โดยเริ่มแรก บริษัทฯมีโรงงานสกัดและกลั่นน้ำมันถั่วเหลืองที่กำลังการผลิต 400
ตันเมล็ดถั่วเหลืองต่อวัน ต่อมาในปี 2533 บริษัทฯได้เข้าไปซื้อทรัพย์สินของ บริษัท
โรงกลั่นน้ำมันนครไชยศรี จำกัด และได้ทำการขยายกำลังการผลิต ทำให้มีกำลังการผลิตรวมเป็น
800 ตันเมล็ดถั่วเหลืองต่อวัน ในวันที่ 12 พฤศจิกายน 2533
จดทะเบียนเข้าเป็นบริษัทจดทะเบียนในตลาดหลักทรัพย์แห่งประเทศไทย ในปี 2535 ลงทุนในบริษัท
น้ำมันบริโภคไทย จำกัด ในสัดส่วน 14% ปี 2536 ลงทุนในบริษัท พรอดดิจิ จำกัด ในสัดส่วน 43%
ปี 2537 ลงทุนใน บริษัท ไทย เวทเจ็ดเทเบิล ออยล์ อินเตอร์เนชั่นแนล จำกัด ในสัดส่วน 65% ปี
2540 บริษัทฯ ได้ทำการปรับปรุงเพิ่มเติมเครื่องจักร ขยายกำลังการผลิตเป็น 1,500 ตันต่อวัน
ทำให้บริษัทเป็นผู้ที่มีกำลังการผลิตน้ำมันถั่วเหลืองสูงที่สุดในประเทศไทย ปี 2541 บริษัทฯ
ได้รับการรับรองระบบการบริหารคุณภาพ ISO 9002
เป็นรายแรกของประเทศไทยในอุตสาหกรรมน้ำมันพืช ในปี 2542 ได้ลงทุนสร้างโรงงาน 3
สำหรับใช้เป็นคลังสินค้าและไซโลเก็บวัตถุดิบ ในปี 2543 บริษัทฯได้รับมาตรฐาน ISO 14001
เป็นระบบมาตรฐานการจัดการด้านสิ่งแวดล้อม ปัจจุบันมีกำลังการผลิตรวม 2,000 ตันต่อวัน

ลักษณะการประกอบธุรกิจ

บริษัท น้ำมันพืชไทย จำกัด (มหาชน) เป็นผู้ประกอบการอุตสาหกรรมการเกษตร ผลิตสินค้าหลัก 4
ชนิด ดังนี้

1.  กากถั่วเหลือง ใช้เป็นวัตถุดิบหลักในการผลิตอาหารสัตว์ กากถั่วเหลืองของบริษัทฯ
    จำหน่ายภายใต้ชื่อ “ทีวีโอ ไฮโพรมิล”
    เป็นผลิตภัณฑ์ที่ได้รับการยอมรับอย่างกว้างขวางในวงการอุตสาหกรรมการเลี้ยงสัตว์
    เนื่องจากมีคุณภาพสูง สม่ำเสมอ และ ได้มาตรฐาน

2.  น้ำมันถั่วเหลืองตรา “องุ่น” เป็นน้ำมันพืชที่ผลิตจากถั่วเหลือง 100%
    ใช้สำหรับปรุงอาหารในครัวเรือน
    และยังเป็นวัตถุดิบหลักที่สำคัญของอุตสาหกรรมผลิตอาหารสำเร็จรูปต่างๆ เช่น
    อุตสาหกรรมผลิตปลากระป๋อง อุตสาหกรรมผลิตน้ำพริกเผา และอื่นๆ
    เป็นน้ำมันถั่วเหลืองที่ได้รับความไว้วางใจจากผู้บริโภคและอุตสาหกรรมต่างๆ เป็นอย่างมาก
    เนื่องจากคุณภาพที่ไม่เป็นไข และให้คุณค่าทางโภชนาการที่ดีต่อสุขภาพ

3.  ฟูลแฟตซอย เป็นวัตถุดิบหลักใช้ผสมอาหารเพื่อเลี้ยงสุกรและไก่ในระยะเติบโต ภายใต้ชื่อ
    “ทีวีโอ ฟูลแฟตซอย” เป็นสินค้าที่ปัจจุบันได้รับความนิยมจากตลาดและมีการเติบโตเพิ่มขึ้นมาก
    เนื่องจากทำให้การเลี้ยงสัตว์ได้ผลผลิตเพิ่มขึ้น

4.  เลซิติน เป็นวัตถุดิบหลัก ใช้ผสมอาหารกุ้ง

บริษัทย่อย

บริษัท พรอดดิจิ จำกัด

ดำเนินธุรกิจผลิตและจำหน่ายขวดพลาสติก PET เพื่อใช้สำหรับบรรจุอาหารและเครื่องดื่ม
รวมถึงน้ำมันพืชของบริษัทฯ โดยจำหน่ายให้กับทั้งบริษัท และลูกค้าภายนอก คุณสมบัติของขวด PET
มีความเหนียว ใส ทนต่อกรดและด่าง ป้องกันการซึมผ่านของก๊าซได้ดี
ทำให้ถนอมรักษารสชาติของอาหารและคุณภาพของอาหารและเครื่องดื่มได้ดี
ปัจจุบันมียอดขายประมาณ 132 ล้านบาทต่อปี ในอนาคตบริษัทจะยังคงพัฒนาอย่างต่อเนื่อง
เพื่อเพิ่มประสิทธิภาพและประโยชน์ใช้สอยมากขึ้น ซึ่งจะช่วยในการขยายตลาดและฐานลูกค้า

แนวโน้มอุตสาหกรรมนี้จะมีการขยายตัวถึง 10% ต่อปี ภาวะการแข่งขันในปีต่อไปค่อนข้างสูง
โดยเฉพาะอย่างยิ่ง การแข่งขันในด้านราคา เนื่องจากราคาวัตถุดิบมีแนวโน้มปรับตัวสูงขึ้น
บริษัทจึงได้มีมาตรการเตรียมเพื่อรับมือภาวะดังกล่าวด้วยการลดต้นทุนในทุก ๆ ด้าน
และปรับปรุงกระบวนการผลิตให้มีประสิทธิภาพมากขึ้น รวมทั้งการแสวงหาตลาดใหม่
เพื่อเป็นการเพิ่มยอดขายของบริษัท

บริษัท น้ำมันบริโภคไทย จำกัด

เป็น ผู้ผลิตและจำหน่ายน้ำมันรำข้าวตรา ” คิง”

บริษัท ไช่น่าไทยเวทเจ็ดเทเบิ้ล ออยล์ (อู่ฮั่น) จำกัด

ดำเนินการผลิตและจำหน่ายน้ำมันพืชที่ผลิตจากเมล็ดถั่วเหลืองและ เรพซีด (Rape Seed)
และกากถั่วเหลือง และกากเรพซีด มีโรงงานอยู่ที่เมืองอู่ฮั่น มณฑลหู่เป่ย ประเทศจีน
โดยมีกำลังการสกัดวัตถุดิบ 500 ตัน/วันและสายการกลั่นน้ำมันพืช 250 ตัน/วัน
น้ำมันพืชที่ผลิตจะบรรจุในแท้งค์เพื่อขายโดยไม่ติดตราสินค้า ส่วนกากขายให้อุตสาหกรรมอาหารสัตว์
ปัจจุบัน บริษัทมีส่วนแบ่งการตลาด ประมาณ 40% ของน้ำมันพืชและกากในเมืองที่ตั้งโรงงานอยู่

ผลประกอบการของบริษัทในปี 2543 อยู่ในระดับที่น่าพอใจ กล่าวคือ
มีอัตราผลกำไรสุทธิเพิ่มขึ้นจากปี 2542 เท่าตัวขณะที่ยอดขายเพิ่มขึ้นเพียงเล็กน้อยเท่านั้น
ซึ่งเป็นผลจากการที่บริษัททำการผลิตเต็มกำลังการผลิต ทำให้ต้นทุนคงที่ต่อหน่วยลดลง
ส่วนผลประกอบการในปี 2544 คาดว่ายอดขายจะใกล้เคียงกับปี 2543
แต่กำไรสุทธิจะลดลงเล็กน้อย จากคาดการณ์ราคาน้ำมันพืชในตลาดโลกที่มีแนวโน้มจะลดลง

บริษัทยังไม่มีนโยบายที่จะขยายกำลังการผลิตในขณะนี้
แม้ว่าตลาดน้ำมันพืชและกากในจีนจะมีโอกาสขยายตัวได้อีกมาก
เนื่องจากยังต้องรอดูทิศทางหลังจีนเข้า WTO
แล้วว่ารัฐบาลจีนจะมีนโยบายเปิดเสรีการค้าอย่างมีขอบเขตหรือไม่
ซึ่งหากรัฐบาลจีนมีนโยบายที่จะเปิดเสรีอย่างมีขอบเขตและให้การดูแลเกษตรกรภายในประเทศแล้วจะส่งผลดีต่ออุตสาหกรรมในประเทศมากกว่าการเปิดเสรีอย่างเต็มที่

บริษัท ไทย เวทเจ็ดเทเบิ้ล ออยล์ อินเตอร์เนชั่นแนล จำกัด

เป็นบริษัท Holding Company ที่จัดตั้งขึ้นโดยมีวัตถุประสงค์เพื่อเข้าไปลงทุนในบริษัทต่างๆ
ในต่างประเทศ

 โครงสร้างการถือหุ้นของกลุ่มบริษัท

โครงสร้างรายได้

  --------------------------- ------------- ---------- ------- ------- ------- ------- ------- -------
  ประเภทผลิตภัณฑ์                ดำเนินการโดย   %การถือหุ้น   2541    %       2542    %       2543    %

  รายได้จากการขายภายในประเทศ                                                                    

  น้ำมันถั่วเหลือง                 TVO           100        1,652   30.18   2,043   26.69   1,434   17.29

  กากถั่วเหลือง                  TVO           100        2,390   43.66   2,411   31.50   2,760   33.27

  ฟูลแฟตซอยและอื่นๆ              TVO           100        890     16.26   1,468   19.18   1,988   23.96

  รายได้จากการขายในต่างประเทศ                                                                    

  น้ำมันและกาก                  CTVO          65         542     9.90    1,732   22.63   2,114   25.48

  รวม                                                  5,474   100     7,654   100     8,296   100
  --------------------------- ------------- ---------- ------- ------- ------- ------- ------- -------

เป้าหมายการดำเนินธุรกิจ

ในปลายปี 2543 ที่ผ่านมาบริษัทฯได้รับการรับรองระบบการจัดการด้านสิ่งแวดล้อมตามมาตราฐาน
ISO 14001 เรียบร้อยแล้ว และขณะนี้บริษัทฯกำลังพัฒนาเข้าสู่ระบบ HACCP (HAZARD ANALYSIS
CRITICAL CONTROL POINT) หรือ
วิธีการวิเคราะห์อันตรายและจุดวิกฤตที่ต้องควบคุมในการผลิตอาหาร และระบบ GMP (GOOD
MANUFACTURING PROCESS) หรือ วิธีการที่ดีในการผลิต ซึ่งทั้ง 2 ระบบนี้ บริษัทฯ
มีเป้าหมายขอรับการรับรองภายในปี 2544 ต่อไป

บริษัทฯ มุ่งเน้นที่จะทำการวิจัยและพัฒนาเพื่อคิดค้นผลิตภัณฑ์ใหม่ ๆ
โดยเฉพาะผลิตภัณฑ์ที่เกี่ยวกับวัตถุดิบอาหารสัตว์
เพื่อรองรับตลาดอาหารสัตว์ที่ยังมีปริมาณความต้องการอีกมาก ส่วนการลงทุนในต่างประเทศ
บริษัทฯก็มองหาโอกาสลงทุนในธุรกิจผลิตและจำหน่ายน้ำมันพืชรวมทั้งวัตถุดิบอาหารสัตว์เพิ่มเติม
ในประเทศจีน เนื่องจากบริษัทฯ ได้ประสบผลสำเร็จกับบริษัทย่อยในจีนมาแล้ว
และตลาดน้ำมันพืชในจีนยังมีโอกาสเติบโตได้อีกมา
โดยการลงทุนจะเป็นลักษณะการเข้าไปเช่าหรือซื้อกิจการมากกว่าการลงทุนสร้างโรงงานใหม่
ทั้งนี้ผลตอบแทนการลงทุนจากการวิเคราะห์โครงการ
ต้องอยู่ในระดับสูงก่อนที่จะมีการตัดสินใจเข้าลงทุน